Veiði á löngu og keilu ómöguleg vegna lítils ýsukvóta . Það er víðar en á Íslandi sem lítill ýsukvóti hefur gert veiðar á öðrum tegundum erfiðar . Í Noregi hefur ýsukvótinn einnig verið skorinn niður á sama tíma og þorskurinn er í uppsveiflu . Áður hefur verið greint frá erfiðleikum smærri báta í Noregi við þorskveiðar vegna mikillar ýsugengdar á miðum þeirra . Vandinn er þó ekki bundinn við smábátana . Í Fiskeribladet / Fiskaren í dag kvartar útgerðarmaður beitningarvélabátsins Veststeinen frá því að ómögulegt sé að stunda veiðar á tegundum eins og löngu og keilu í norsku lögsögunni , milli 62. og 68. breiddargráðu , vegna mikillar ýsugengdar á miðunum . „ Þetta hefur ekki verið vandamál á síðustu árum meðan ýsukvótinn var stór en nú er hann óskiljanlega lítill og það útilokar veiðar á löngu og keilu vegna þess hve mikið af ýsu fylgir með , “ segir Jarl Magne Silden útgerðarmaður . Af þessum ástæðum hrökklaðist bátur hans úr norsku lögsögunni og þar sem ekki var búið að ganga frá samningum Noregs og ESB um gagnkvæmar veiðiheimildir þurfti hann að freista gæfunnar á alþjóðlega hafsvæðinu vestan við Írland . Veiðarnar þar gengur að vísu vonum framar en útgerðarmaðurinn bendir á að augljóslega sé kostnaðarsamara að flengjast um langan veg eftir löngu og keilu en að veiða þessar tegundir á heimamiðum .